
	PATVIRTINTA 

Šakių rajono savivaldybės administracijos direktoriaus 2015 m. birželio 8 d. 

įsakymu Nr. AT-557


ŠAKIŲ RAJONO SAVIVALDYBĖS 
EISMO SAUGUMO KOMISIJOS VEIKLOS NUOSTATAI

I. skyrius

BENDROsios nuostatos
1. Rajono savivaldybės eismo saugumo komisija (toliau – Komisija) organizuoja ir kontroliuoja valstybinės eismo saugumo užtikrinimo politikos įgyvendinimą Šakių rajono savivaldybės teritorijoje.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos saugaus eismo automobilių keliais įstatymu, Lietuvos Respublikos Vyriausybės nutarimais, Susisiekimo ir Vidaus reikalų ministerijų įsakymais, rajono savivaldybės tarybos sprendimais ir kitais teisės aktais, reglamentuojančiais eismo saugumo užtikrinimą, bei šiais nuostatais.

3. Komisija savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus Komisija yra savarankiška.

4. Komisija turi teisę atsisakyti vykdyti teisės aktų reikalavimų neatitinkantį pavedimą.

II. Skyrius

KOMISIJOS SUDARYMAS IR DARBO ORGANIZAVIMAS

5. Komisiją sudaro, jos pirmininką skiria ir Komisijos sudėtį keičia Savivaldybės administracijos direktorius savo įsakymu.

6. Komisijos nariais gali būti savivaldybės administravimo subjektai ir valstybinio administravimo subjektai savivaldybėje, nevyriausybinių organizacijų atstovai.

7. Komisijos pirmininko pavaduotoją Komisijos pirmininko teikimu renka Komisija.

8. Komisijai vadovauja ir jos darbą organizuoja Komisijos pirmininkas, jei jo nėra – Komisijos pirmininko pavaduotojas.

9. Komisijos veiklos forma yra posėdžiai. Komisijos posėdis yra teisėtas, kai jame dalyvauja daugiau kaip pusė Komisijos narių, įskaitant ir pareiškusius savo nuomonę raštu. Jeigu Komisijos pirmininkas, pavaduotojas ir sekretorius dėl svarbių priežasčių negali dalyvauti posėdyje, Komisijos pirmininkas ar pavaduotojas paveda kuriam nors Komisijos nariui vadovauti posėdžiui ar eiti sekretoriaus pareigas.

10. Komisijos sprendimai priimami paprasta posėdyje dalyvaujančių Komisijos narių balsų dauguma. Balsams pasiskirsčius po lygiai lemia Komisijos (posėdžio) pirmininko balsas.

11. Komisijos posėdžiai šaukiami prireikus, bet ne rečiau kaip kartą per ketvirtį.

12. Komisijos posėdžio darbotvarkė įteikiama visiems Komisijos nariams ne vėliau kaip prieš 2 dienas iki posėdžio. Darbotvarkės išsiuntimas elektroniniu paštu laikomas tinkamu įteikimu. Komisijos (posėdžio) pirmininkas privalo įtraukti neatidėliotinus (papildomus) klausimus į darbotvarkę, jei už tai balsavo posėdyje dalyvaujančių Komisijos narių dauguma.

13. Komisijos posėdžiai protokoluojami. Komisijos posėdžių protokolus pasirašo Komisijos (posėdžio) pirmininkas ir sekretorius. Komisijos sprendimus, išvadas, pasiūlymus ir kitus dokumentus pasirašo Komisijos pirmininkas.

14. Komisijos posėdžių protokolus rašo, jos dokumentus tvarko ir Komisijos pirmininko nurodymu reikiamus dokumentus rengia Komisijos sekretorius. Komisijos sekretorių Komisijos pirmininko teikimu renka Komisija.

15. Komisijos posėdžiuose stebėtojų teisėmis gali dalyvauti suinteresuotų asmenų ar institucijų atstovai, kai svarstomi su jų interesais susiję klausimai.
III. skyrius

KOMISIJOS UŽDAVINIAI IR FUNKCIJOS

16. Komisijos uždaviniai yra:

16.1. spręsti eismo organizavimo klausimus miestų ir kaimų gyvenamosiose vietovėse, vietinės reikšmės keliuose;

16.2. koordinuoti Šakių rajono savivaldybės eismo saugumo programos (toliau – Eismo saugumo programa) įgyvendinimą;
16.3. analizuoti eismo įvykių priežastis, įgyvendinti saugaus eismo prevencines priemones, mažinančias eismo įvykius, tobulinti eismo organizavimą atsižvelgiant į eismo įvykių kelyje priežastis ir aplinkybes;

16.4. teikti pasiūlymus dėl gatvių ir kelių priežiūros;
16.5. dalyvauti svarstant transporto infrastruktūros objektų projektavimo, statybos ir rekonstravimo klausimus;
16.6. tikrinti eismo reguliavimo priemonių naudojimo efektyvumą;
17. Komisija vykdo šias funkcijas:
17.1. rengia Eismo saugumo programą, kurią tvirtina Savivaldybės administracijos direktorius;
17.2. analizuoja eismo būklę ir teikia išvadas;

17.3. priima sprendimus dėl  eismo organizavimo;
17.4. derina eismo organizavimo ir kelio ženklų statymo schemas ir jų pakeitimus;
17.5. svarsto pateiktus rajono gyventojų, organizacijų, įmonių skundus, susijusius su saugaus eismo organizavimu, ir priimtus sprendimus pateikia Savivaldybės administracijos direktoriui;
17.6. teikia Savivaldybės administracijos direktoriui siūlymus dėl Komisijos priimtų sprendimų įgyvendinimo.
IV. skyrius

KOMISIJOS TEISĖS

18. Komisija turi teisę:
18.1. gauti iš Savivaldybės administravimo subjektų informaciją ir dokumentus, kurių reikia Eismo saugumo programai parengti, informaciją apie Eismo saugumo programoje numatytų priemonių įgyvendinimą, taip pat kitą informaciją ir dokumentus, kurių reikia Komisijos funkcijoms vykdyti;

18.2. teikti Savivaldybės administravimo subjektams pasiūlymus, susijusius su Valstybinėje eismo saugumo programoje ir Eismo saugumo programoje numatytų priemonių įgyvendinimu, ir kitus pasiūlymus, susijusius su eismo saugumu;
18.3. kviesti ekspertus, kitus kompetentingus specialistus probleminiams saugaus eismo klausimams spręsti;
18.4. siūlyti Savivaldybės administracijos direktoriui pakeisti ir / ar papildyti šiuos  nuostatus.

V. Skyrius

BAIGIAMOSIOS NUOSTATOS
19. Komisijos nariai, pažeidę Lietuvos Respublikos teisės aktus ir šiuos nuostatus vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

